**ELŐTERJESZTÉS**

**Szombathely Megyei Jogú Város Közgyűlése Gazdasági és Városstratégiai Bizottságának**

**2017. január 30-ai ülésére**

**Javaslat**

**a TOP-6.1.5-15-SH1-2016-00001 számú, „Szombathely Megyei Jogú Város közúthálózati elemeinek gazdaságfejlesztési célú megújítása”című projekt műszaki tartalmának módosítására**

Szombathely Megyei Jogú Város Közgyűlése 12/2016.(I.28.) Kgy.sz. határozatában hagyta jóvá Szombathely közúthálózatának fejlesztését célul kitűző pályázat műszaki tartalmát. Az önkormányzatnak módjában állt – engedélyes tervek hiányában - a megjelentetett pályázati felhívásra 2016 áprilisában egy 8 utca felújítását tartalmazó **projektötletet** benyújtani, amely a fejlesztéssel érintett utcák megnevezésén és a tervezett rekonstrukciós szakaszhosszakon kívül minimális műszaki adatokkal került a bírálók elé.

A támogatási kérelemben szereplő utcák:

|  |  |  |  |  |
| --- | --- | --- | --- | --- |
|  | **Útszakasz megnevezése** | **Útszakasz kezdete** | **Útszakasz vége** | **Teljes hossz (m)** |
| 1 | Dózsa György utca | Kálvária utcától | Magyar László utcáig | 400 |
| 2 | Jókai Mór utca | Kálvária utcától | Gagarin utcáig | 500 |
| 3 | Újvilág utca | Rumi úttól | Körmendi útig | 900 |
| 4 | Ernuszt Kelemen utca | Dolgozók úti körforgalomtól | Aranypatak hídig | 700 |
| 5 | Márton Áron utca | Buszfordulótól | Márton Á. u. 2. sz-ig | 450 |
| 6 | Vépi út | Zanati úttól | 86-os körforgalomig | 1600 |
| 7 | Írottkő utca | Alsóőr úttól | Szófia utcáig | 320 |
| 8 | Sugár út | Horváth Boldizsár körúttól | Eperjes utcáig | 230 |
|  |  |  | **Összesen:** | **5100** |

A projektötlet benyújtásakor – tekintettel arra, hogy a támogató nem várta el a kész műszaki tervdokumentáció elkészítését és benyújtását - nem állhatott még rendelkezésre információ arra vonatkozóan, hogy az Írottkő utcában az úttest felújításakor elkerülhetetlen lenne a járda felújítása is. A járda és az utca szintje egybeesik, ezért a köztük lévő szegély megbontása nélkül nem javítható az út, a szegély megbontásával a járda felújítása is elkerülhetetlen. A pályázatból azonban a járda felújítása nem támogatható, ezért minden költség az önkormányzatot terhelte volna. Az Újvilág utca esetében a fejlesztendő szakasz hossza csökkentésre került, mivel az InterSpar Áruház parkolójának bejárata és a Körmendi út közötti szakasz már felújításra került. A projekt keretében a megvalósításhoz szükséges kivitelezési munkák finanszírozására bruttó 780 millió forint áll rendelkezésre, amely összeg nem növelhető.

A rendelkezésre álló keretösszeg felső határának, valamint a támogatási szerződésben rögzített 5110 méter felújítandó úthossz indikátor teljesítési kötelezettségének ismeretében a projekt műszaki tartalmát érintő egyeztetések alkalmával a tervezett műszaki tartalom a pályázati felhívás elvárásaival összevetésre került, vizsgálva az azoknak való megfelelést. Ennek megfelelően az Írottkő utca műszaki tartalma, valamint az Újvilág utca kisebb szakasza a Márton Áron utcára került átcsoportosításra. A Márton Áron utca 78. számig történő szakasz hosszabbítását az Olad városrész egyetlen közúti kapcsolatát biztosító Márton Á. utcai burkolatszélesítés, ívkorrekció, a Kárpáti K. u-i szakasz növelését a közúthálózatban betöltött szerepe és a hiányzó gyalogos kapcsolata indokolja.

A módosítás során a projekt műszaki tartalma nem csökken, a vállalt indikátor teljesítésre kerül, kisebb mértékben növekszik is. Az indikátor az 5110 m helyett 5112,1 m lesz az elkészült engedélyes tervek alapján.

A Savaria Városfejlesztési Nonprofit Kft. az engedélyes tervdokumentációt az alábbi hét utcára készítette el, amely műszaki tartalom változás Támogató felé történő bejelentésére a Bizottság elfogadó döntését követően kerül sor:

|  |  |  |  |  |
| --- | --- | --- | --- | --- |
|  | **Útszakasz megnevezése** | **Útszakasz kezdete** | **Útszakasz vége** | **Teljes hossz (m)** |
| 1 | Dózsa György utca | Kálvária utcától | Magyar László utcáig | 361,8 |
| 2 | Jókai Mór utca | Kálvária utcától | Gagarin utcáig | 510 |
| 3 | Újvilág utca | Rumi úttól | Interspar Áruház parkoló bejáratig | 825,4 |
| 4 | Ernuszt Kelemen utca | Dolgozók úti körforgalomtól | Aranypatak hídig | 686,5 |
| 5 | Márton Áron utca | Márton Á. u. 78. | Kilátó utcáig | 950 |
| 6 | Vépi út | Zanati úttól | 86-os körforgalomig | 1561 |
| 7 | Sugár út | Horváth Boldizsár körúttól | Eperjes utcáig | 217,4 |
|  |  |  | Összesen: | **5112,1** |

Az elkészült tervdokumentációk terjedelme miatt azok papír alapú megküldésére nem kerül sor, a műszaki leírások, helyszínrajzok és a mintakeresztszelvények elektronikus úton pdf. formátumú fájlként kerülnek megküldésre, illetve biztosított az elérhetőségük a szombathely.hu honlapon. Az egyes útszakaszok tervezett felújításáról az alábbi összefoglaló tájékoztatót adom:

Dózsa György utca

A Kálvária u-tól a Magyar L. u-ig tartó szakasz felújítása történik aszfaltos burkolaterősítéssel, REMIX technológiával, 361,8 m hosszban. A jelenlegi forgalomtechnikai kialakítás nem változik.

Jókai Mór utca

A Kálvária u-tól a Gagarin u-ig tartó szakasz felújítása történik aszfaltos burkolaterősítéssel, REMIX technológiával, 510 m hosszban. Kétoldali kerékpárút létesül, a Szent István parkban önálló kerékpárút a TOP-6.4.1 – kerékpárút fejlesztéses projekt keretében, ellenirányban a K-i oldalon a lakóépületek előtti szakaszon, a közút burkolatán kerékpársáv kialakításával.

Újvilág utca

A Rumi út és az InterSpar áruház parkoló bejárat közötti szakasz felújítása történik aszfaltos burkolaterősítéssel, REMIX technológiával, csapadékvíz elvezetés rendezésével 825,4 m hosszban. A jelenlegi forgalomtechnikai kialakítás nem változik.

Ernuszt Kelemen utca

A Dolgozók u-i körforgalomtól az Aranypatak hídjáig tartó szakasz felújítása történik aszfaltos burkolaterősítéssel, szerkezetcserével, 686,5 m hosszban. A jelenlegi forgalomtechnikai kialakítás nem változik.

Márton Áron utca

A Márton Áron u. 78. sz. ingatlan és a Kilátó utca közötti szakaszon történik aszfaltos burkolaterősítéssel és REMIX technológiával 950 m hosszban, csapadékvíz elvezetés kiépítésével, 300 méter hosszban járdaépítéssel. A jelenlegi forgalomtechnikai kialakítás nem változik.

A Márton Áron utca 78. számig történő szakasz hosszabbítását az Olad városrész egyetlen közúti kapcsolatát biztosító Márton Á. utcai burkolatszélesítés, ívkorrekció indokolja. A Weöres Sándor Óvoda feltáró út Olad falu Szentháromság Templom melletti csatlakozásának átalakításával, járda építésével a közúti forgalom biztonság növelése érhető el.

Vépi út

A Zanati úttól a 86. sz. körforgalomig tartó szakasz felújítása történik aszfaltos burkolaterősítéssel, marással, REMIX technológiával 1561 m hosszban. Csapadékvíz elvezetés kiépítése. A Zanati út és a Sági út között kerékpársáv létesül, míg a Vásártér utca és a 86-os körforgalom közötti szakaszon kerékpárút épül.

Sugár út

A Horváth Boldizsár körúttól az Eperjes u-ig tartó szakasz felújítása történik aszfaltos burkolaterősítéssel, szerkezetcserével, szegély építéssel, víznyelő akna építésekkel 217,4 m hosszban. A jelenlegi forgalomtechnikai kialakítás nem változik.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2017. január „ ”**

**/: Dr. Puskás Tivadar :/**

**Határozati javaslat**

**……../2017. (I. 30.) GVB sz. határozat**

Szombathely Megyei Jogú Város Közgyűlése Gazdasági és Városstratégiai Bizottsága a „**Javaslat a TOP-6.1.5-15-SH1-2016-00001 számú, „Szombathely Megyei Jogú Város közúthálózati elemeinek gazdaságfejlesztési célú megújítása”című projekt műszaki tartalmának módosítására** című előterjesztést megtárgyalta, és a 12/2016.(I.28.) Kgy. sz. határozat 2. pontjában foglalt felhatalmazás alapján a következő döntéseket hozta:

1. A Bizottság a „Szombathely Megyei Jogú Város közúthálózati elemeinek gazdaságfejlesztési célú megújítása” című projekt műszaki tartalmának előterjesztésben foglaltak szerinti módosítását elfogadja.
2. A Bizottság felkéri a polgármestert, hogy a projekt műszaki tartalmának előterjesztésben foglaltak szerinti változását a Támogató felé jelentse be.
3. A Bizottság a Jókai Mór utca, Márton Áron utca és a Vépi út vonatkozásában egyetért a forgalmi rend változtatásokkal az előterjesztésben foglaltak szerint.

**Felelős:**  Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért felelős:

Szakály Szabolcs, Városfejlesztési Kabinet vezetője

Lakézi Gábor, a Városüzemeltetési Osztály vezetője)

**Határidő:** 1. pont esetében: azonnal

2. pont esetében: azonnal

3. pont esetében: azonnal